31999R0101
L 011/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 101/1999 НА КОМИСИЯТА
от 15 януари 1999 година
за изменение на Регламент (ЕИО) № 3143/85 относно продажбата по намалени цени на масло от интервенция, предназначено за директна консумация под формата на концентрирано масло и Регламент (ЕИО) № 429/90 относно предоставянето чрез тръжна процедура на помощ за концентрирано масло, предназначено за директна консумация в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 804/68 на Съвета от 27 юни 1968 г. относно общата организация на пазара на мляко и млечни продукти (1), последно изменен с Регламент (ЕО) № 1587/96 (2), и по-специално член 6, параграф 6 и член 7а, параграф 3 от него,
като има предвид, че Регламент (ЕИО) № 3143/85 на Комисията (3), последно изменен с Регламент (ЕО) № 1802/95 (4), предвижда продажбата по намалени цени на масло от интервенция, предназначено за директна консумация в Общността под формата на концентрирано масло; като има предвид, че режимът ще продължи да се прилага докато позволява наличността масло в интервенционните запаси; като има предвид, че Регламент (ЕИО) № 429/90 на Комисията (5), последно изменен с Регламент (ЕО) № 417/98 (6), предвижда предоставянето чрез тръжна процедура на помощ за концентрирано масло, получено от масло или сметана от пазара и предназначено за директна консумация в Общността; като има предвид, че тези регламенти и Регламент (ЕО) № 2571/97 на Комисията от 15 декември 1997 г. относно продажбата на масло по намалени цени и отпускането на помощ за сметана, масло и концентрирано масло за влагане в производството на сладкарски продукти, сладолед и други хранителни продукти (7), последно изменен с Регламент (ЕО) № 1982/98 (8), предвиждат към концентрираното масло да бъдат добавяни маркери, които да осигуряват коректното използване на крайния продукт; като има предвид, че следва да бъдат създадени разпоредби за същите граници и референтни методи, които да бъдат прилагани в случаите, когато дозировката на химичните маркери, посочени в тези регламенти, не е спазена;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
1. Втора алинея от член 9, параграф 2 от Регламент (ЕИО) № 3143/85 се заменя със следния текст:
„Въпреки това, когато се констатира, особено поради нехомогенно разпределение, че дозировката на всеки от продуктите, посочени в член 5, параграф 2, е повече от 5 %, но по-малко от 30 % под предписаните количества, 1,5 % от гаранцията за преработка се задържа за всеки процентен пункт под предписаните минимални количества.“
2. В член 8, параграф 4 от Регламент (ЕИО) № 429/90 „20 %“ се заменя с „30 %“.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 януари 1999 година.